ลดความเสี่ยงองค์กร
โดย...ชัยฉัตร
22 ม.ค. 2559

โดย...ชัยฉัตร
หากกล่าวถึงเรื่องการทำประกันภัยแล้ว ต้องถือว่าสามารถเข้าไปเกี่ยวข้องกับทุกภาคส่วนของธุรกิจได้จริงๆ ซึ่งก็ต้องขึ้นอยู่กับผู้บริหารองค์กรหรือบริษัทต่างๆ แล้วว่า จะให้ความสำคัญในการนำประกันภัยมาป้องกันความเสี่ยงให้กับองค์กรตัวเองได้มากน้อยแค่ไหน โดยเฉพาะในยุคปัจจุบันที่กฎหมายหรือกฎระเบียบในการทำธุรกิจมีความเข้มงวดมากขึ้น หากผู้บริหารเกิดบริหารความผิดพลาดขึ้นมาอย่างไม่ได้ตั้งใจ ก็อาจส่งผลกระทบต่อองค์กรโดยรวมได้
ฉะนั้น ในวันนี้จึงมาขอต่ออีกเรื่อง สำหรับการประกันภัยความรับผิดของกรรมการและเจ้าหน้าที่ หรือ D&amp;O (Directors and Officers Liability Insurance) ซึ่งเป็นแบบประกันภัยที่ให้ความคุ้มครองกรรมการและเจ้าหน้าที่ระดับสูงหรือเจ้าหน้าที่ระดับบริหารของบริษัท สำหรับความสูญเสียหรือค่าเสียหายทางการเงิน ที่เกิดจากการละเมิดหรือการกระทำผิดที่กรรมการหรือเจ้าหน้าที่ของบริษัทต้องรับผิดชอบตามกฎหมาย
นอกจากนี้ แบบประกันภัยดังกล่าวยังให้ความคุ้มครองตัวบริษัทในกรณีที่บริษัทได้รับอนุญาตหรือผูกพันที่จะต้องชดใช้ให้กับกรรมการและหรือเจ้าหน้าที่สำหรับการกระทำผิดที่กรรมการ หรือเจ้าหน้าที่นั้นต้องรับผิดตามกฎหมาย
แบบประกัน D&amp;O นี้ เป็นกรมธรรม์ที่ไม่ได้มีรูปแบบและข้อความที่เป็นมาตรฐานตายตัว แต่บริษัทประกันสามารถปรับแต่งให้ตรงกับความต้องการของลูกค้าหรือผู้เอาประกันแต่ละรายได้
อย่างไรก็ตาม ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้คำแนะนำว่า ในการเลือกซื้อแบบประกัน D&amp;O นั้น ผู้ซื้อต้องทราบว่ากรรมการและเจ้าหน้าที่ของบริษัทของท่านนั้นมีความเสี่ยงต่อความรับผิดตามกฎหมายในเรื่องใดบ้าง หรือมีกฎหมายเฉพาะอะไรที่บริษัทของท่านต้องใช้เป็นหลักในการดำเนินธุรกิจเป็นพิเศษ ในกรณีของบริษัทขนาดใหญ่ ฝ่ายกฎหมายของบริษัทจะช่วยได้มากในจุดนี้
ส่วนบริษัทขนาดเล็กที่ไม่มีฝ่ายกฎหมาย ก็ควรปรึกษาบริษัทภายนอกที่ให้บริการด้านกฎหมาย การทราบถึงลักษณะความเสี่ยงภัยของบริษัทจะทำให้การติดต่อสอบถามรายละเอียดด้านการประกันภัย D&amp;O เป็นไปอย่างตรงประเด็นมากขึ้น
ที่สำคัญ ควรติดต่อสอบถามเกี่ยวกับเงื่อนไขและรายละเอียดของการรับประกันภัยกับบริษัทประกันภัยหลายๆ แห่ง เพื่อจะได้นำข้อมูลที่ได้มาเปรียบเทียบกันก่อนตัดสินใจซื้อ